Title: ระเบียบสำนักงานคณะกรรมการกำกับและส่งเสริมการประกอบธุรกิจประกันภัย ว่าด้วยเข็มวิทยฐานะของสถาบันวิทยาการประกันภัยระดับสูง สำนักงานคณะกรรมการกำกับและส่งเสริมการประกอบธุรกิจประกันภัย พ.ศ. 2560

ระเบียบสำนักงานคณะกรรมการกำกับและส่งเสริมการประกอบธุรกิจประกันภัย

ระเบียบสำนักงานคณะกรรมการกำกับและส่งเสริมการประกอบธุรกิจประกันภัย
ว่าด้วยเข็มวิทยฐานะของสถาบันวิทยาการประกันภัยระดับสูง
สำนักงานคณะกรรมการกำกับและส่งเสริมการประกอบธุรกิจประกันภัย
พ.ศ. ๒๕๖๐

โดยที่เป็นการสมควรให้มีเข็มวิทยฐานะของสถาบันวิทยาการประกันภัยระดับสูง
สำนักงานคณะกรรมการกำกับและส่งเสริมการประกอบธุรกิจประกันภัย

อาศัยอำนาจตามความในมาตรา
๓๒ (๒) แห่งพระราชบัญญัติคณะกรรมการกำกับและส่งเสริมการประกอบธุรกิจประกันภัย พ.ศ.
๒๕๕๐
เลขาธิการคณะกรรมการกำกับและส่งเสริมการประกอบธุรกิจประกันภัยจึงออกระเบียบไว้ ดังต่อไปนี้

ข้อ
๑  ระเบียบนี้เรียกว่า ระเบียบสำนักงานคณะกรรมการกำกับและส่งเสริมการประกอบธุรกิจประกันภัย
ว่าด้วยเข็มวิทยฐานะของสถาบันวิทยาการประกันภัยระดับสูง
สำนักงานคณะกรรมการกำกับและส่งเสริมการประกอบธุรกิจประกันภัย พ.ศ. ๒๕๖๐

ข้อ
๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  ในระเบียบนี้
สำนักงาน คปภ. หมายความว่า
สำนักงานคณะกรรมการกำกับและส่งเสริมการประกอบธุรกิจประกันภัย
สถาบันวิทยาการประกันภัยระดับสูง หมายความว่า
สถาบันวิทยาการประกันภัยระดับสูง สำนักงานคณะกรรมการกำกับและส่งเสริมการประกอบธุรกิจประกันภัย
เข็มวิทยฐานะ หมายความว่า
เข็มวิทยฐานะของสถาบันวิทยาการประกันภัยระดับสูง
หลักสูตร วปส. หมายความว่า
หลักสูตรวิทยาการประกันภัยระดับสูง สถาบันวิทยาการประกันภัยระดับสูง
เลขาธิการ หมายความว่า เลขาธิการคณะกรรมการกำกับและส่งเสริมการประกอบธุรกิจประกันภัย

ข้อ ๔ 
ให้มีเข็มวิทยฐานะของสถาบันวิทยาการประกันภัยระดับสูง มีขนาดสูง ๕.๕ เซนติเมตร และกว้าง ๓ เซนติเมตร
ทำด้วยโลหะทองเหลืองชุบด้วยกระไหล่ทองเงา ลงด้วยสียาเย็น สีน้ำเงิน
ปั้มนูนขึ้นรูปซ้อนลายเป็นชั้น ลักษณะเป็นรูปโล่พื้นสีน้ำเงินขอบสีทองมีตราสัญลักษณ์ของสำนักงาน
คปภ. อยู่ตรงกลางโดยมีช่อชัยพฤกษ์ช่อเล็กขนาบข้างด้านละ ๑ ช่อ มีอักษรย่อ คปภ.
อยู่ด้านบน และมีลายไทยล้อมรอบเป็นวงกลม
และถัดจากลายไทยมีช่อชัยพฤกษ์ช่อใหญ่ล้อมรอบเป็นวงกลมอีกชั้นหนึ่ง ด้านบนของช่อชัยพฤกษ์ช่อใหญ่เป็นประภาคารสีทองส่องแสง
ด้านล่างของช่อชัยพฤกษ์ช่อใหญ่มีแสงประภาคารรูปสี่เหลี่ยม
ด้านหลังมีเข็มกลัดทำด้วยวัสดุทองเหลืองชุบกระไหล่ทองเงาสำหรับใช้กลัดติดเสื้อรายละเอียดตามรูปแบบที่กำหนดท้ายระเบียบนี้

ข้อ
๕ 
ผู้มีสิทธิประดับเข็มวิทยฐานะตามข้อ ๔ มีดังนี้
(๑)
เลขาธิการ
(๒)
รองเลขาธิการ
(๓)
ผู้ช่วยเลขาธิการ
(๔)
ผู้สำเร็จการศึกษาอบรมหลักสูตร วปส.
(๕)
ผู้ที่ทำคุณประโยชน์ต่อภารกิจของสำนักงาน คปภ. อย่างต่อเนื่อง
โดยได้รับการเสนอชื่อจากสถาบันวิทยาการประกันภัยระดับสูงและได้รับความเห็นชอบจากเลขาธิการ

ข้อ
๖  การประดับเข็มวิทยฐานะ ตามข้อ ๔
ให้ประดับที่กึ่งกลางกระเป๋าขวาของเสื้อ เครื่องแบบ
ส่วนเครื่องแต่งกายอื่นให้ประดับได้ในโอกาสอันควรในตำแหน่งที่เหมาะสม

ประกาศ ณ วันที่ ๑๗
พฤษภาคม พ.ศ. ๒๕๖๐
สุทธิพล  ทวีชัยการ
เลขาธิการ
คณะกรรมการกำกับและส่งเสริมการประกอบธุรกิจประกันภัย

[เอกสารแนบท้าย]

๑. รูปแบบเข็มวิทยฐานะท้ายระเบียบสำนักงานคณะกรรมการกำกับและส่งเสริมการประกอบธุรกิจประกันภัย
ว่าด้วยเข็มวิทยฐานะของสถาบันวิทยาการประกันภัยระดับสูง สำนักงานคณะกรรมการกำกับและส่งเสริมการประกอบธุรกิจประกันภัย
พ.ศ. ๒๕๖๐

(ดูข้อมูลจากภาพกฎหมาย)

พิมพ์มาดา/ภวรรณตรี/จัดทำ
๒๔ พฤษภาคม
๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๑๓๖ ง/หน้า ๑/๑๙ พฤษภาคม ๒๕๖๐